text: Artur Mas va inaugurar ahir el curs 2016/2017 de l'Aula d'Extensió Universitària de Gent Gran de Vilafranca - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
  Mas va iniciar la seva conferència, titulada L'hora de Catalunya, fent un repàs a la història del país per incidir en el fet que, en els últims 35 anys "l'autonomia ha retrocedit, hem anat enrere com els crancs, això ha implicat un canvi de mentalitat important a Catalunya". Per això va afirmar que "és l'hora de la democràcia" i de prendre consciència del moment pel que passa Catalunya: "Hem de mirar els que tenim al costat, els nostres fills i els nostres néts, perquè som protagonistes i tenim a les nostres mans construir un nou país millor per a ells". Va comparar Catalunya amb països com Dinamarca, Holanda, Àustria o Finlàndia en matèria econòmica i social: "Són països que quan les coses van bé tenen xifres d'atur entre el 3% i el 4% i quan van malament entre el 7% i el 8%", tot concretant que "l'atur a Catalunya en època de crisi va arribar al 20%". Per això, va remarcar la necessitat que "Catalunya pugui administrar tots els recursos que genera per poder fer polítiques d'ocupació pròpies".
  El 129è president de la Generalitat va parlar de pensions: "Si agafeu la balança entre les cotitzacions i les pensions entre 1995 i 2011 veure que Catalunya té un superàvit de 24.000 milions d'euros, mentre que l'Estat té un dèficit de 82.000 milions" i va afirmar que les generacions de la Catalunya d'avui "tenim entre el privilegi la responsabilitat de ser les que ha de decidir com serà el país per molts anys i per a molta gent". També va fer referència a la decisió del Tribunal Constitucional de demanar a la Fiscalia que obri la via penal en contra de la presidenta del Parlament Carme Forcadell. "La presidenta Forcadell es va atrevir a fer un debat i que es votessin unes resolucions", i va afegir que "ens hi estem jugant la qualitat democràtica i la solució passa per tenir el nostre propi Estat o seguir en un que ens vol residuals". I va finalitzar el seu discurs amb una idea: "hi ha una cosa que no podem perdre: el procés ha de ser cívic i ferm, amb determinació, però allunyat de qualsevol violència perquè, el dia en què n'hi hagi, haurem perdut bous i esquelles", a més "procurem no fer-nos la guitza a dins de casa perquè el país està farcit d'episodis en els quals no s'han aconseguit els objectius que es perseguien per culpa de les batalletes internes".